**IZVJEŠĆE O DODJELI KNJIŽEVNE NAGRADE „MATO LOVRAK“**

**U 2014. GODINI**

**Za književnu nagradu „Mato Lovrak“ u 2014. godini, koja se dodjeljuje za najbolji dječji roman objavljen u 2013. godini, pristiglo je čak 23 naslova, najviše otkako je ustanovljena spomenuta nagrada! Abecednim redom su ovi autori i njihova djela:**

**1.Adamović, Julijana: *Da ti pamet stane***, Hrvatsko društvo književnika za djecu i mlade,

 Zagreb, 2013.

**2.Bakarić, Vladimir: *Želiš biti ja?***, Ogranak Matice hrvatske u Vinkovcima, 2013.

**3.Balog, Ljubica: *Radoznala Šušu*,** Alfa, Zagreb, 2013.

**4.Balog, Zvonimir: *Bonton* (knj.treća),*kako da ne postanem klipan/ica u sto lekcija*,**

 Mozaik knjiga, Zagreb,2013.

**5.Balog, Zvonimir: *Prasica je opet lagala***, Mozaik knjiga, Zagreb, 2013.

**6.Benačić, Ana: *Negdje između***, Ogranak Matice hrvatske u Vinkovcima, 2013.

**7.Bjelčić, Ratko/ Šesto, Silvija: *Služba reklamacija***, Hrvatsko društvo književnika za djecu i

 mlade, Zagreb, 2013.

**8.Bjelčić, Ratko: *Zagonetni smotuljak***, Ogranak Matice hrvatske u Vinkovcima, 2013.

**9.Cmrk, Siniša: *Nulti sat,*** Mozaik knjiga, Zagreb, 2013.

**10.Gavran, Miro: *Igrokazi za djecu*,** Mozaik knjiga, Zagreb, 2013.

**11. Guljašević, Ivana: *Moja slavna prijateljica***, Igubuka, Zagreb, 2013.

**12.Huljić, Vjekoslava: *Moja baka ima dečka,*** Mozaik knjiga, Zagreb, 2013.

**13.Kovačević, Hrvoje: *Tajna Zantara Vidovnjaka*,** Školska knjiga, 2013.

**14. Lulić, Borna: *Povratak vitezova,*** Planetopija, Zagreb, 2103.

**15.Mađarić, Damir: *Nespretni Dado***, Naklada Mlinarec&Plavić, Zagreb, 2013.

**16.Marušcec-Roko, Josip: *Odvajanje***, vl.naklada/ Udruga umjetnika August Šenoa, Zagreb,

 2013.

**17.Mihaljević, Nada: *Anđeo plišanih igračaka***, Hrvatsko društvo književnika za djecu i

 mlade, Zagreb, 2013.

**18.Pilić, Sanja: *Baš sam hepi!***, Mozaik knjiga, Zagreb, 2013.

**19.Polak, Sanja: *Morski dnevnik Pauline P.*,** Mozaik knjiga, Zagreb, 2013.

**20.Prosenjak, Božidar: *Prva kravata***, AcademicaCravatica, Zagreb, 2013.

**21.Rajić, Vlado: *Ljetovanje s čovjekom koji nije moj tata***, Alfa, Zagreb, 2013.

**22.Šajatović, Ivona: *Jackpot*,** Biblioteka velika, Zagreb, 2013.

**23.Tihi-Stepanić, Jasminka: *Bacit ću ti kompjutor kroz prozor***, Alfa, Zagreb, 2013.

**Stručno povjerenstvo u sastavu učiteljica Lovorka Pralas, prof.dr.sc. Dubravka Težak i prof.dr.sc.Stjepan Hranjec (predsjednik) nakon uvida u tekstove odlučilo je da u uži izbor uvrsti ove romane: *Nulti sat* Siniše Cmrka, *Moja slavna prijateljica* Ivane Guljašević, *Anđeo plišanih igračaka* Nade Mihaljević, *Ljetovanje s čovjekom koji nije moj tata* Vlade Rajića, *Jackpot*Ivone Šajatović i *Bacit ću kompjutor kroz prozor* Jasminke Tihi-Stepanić. Nakon rasprave donijelo je odluku da se nagrada „Mato Lovrak“ u 2014. godini za najbolji roman u 2013. godini dodijeli romanu**

 ***Moja slavna prijateljica* Ivane Guljašević.**

**Obrazloženje:**

**U suvremenoj produkciji hrvatskog dječjeg romana svjedočimo stanovitom tematskom i prostornom stereotipu – najčešće je riječ o obitelji, posebice o odnosu i problemima s kojima se mlada osoba suočava u toj obitelji, to jest o antagonizmu kao posljedici težnje da mladi čovjek ostvari vlastitu osobnost. U ovom romanu autorica se odlučila za posve drugi odnos: umjesto obiteljskih nesuglasica i lomova ona tematizira odnos među prijateljicama, učenicama osmoga razreda. Pritom je odnos kontekstualizirala te roman nije samo knjiga o prijateljstvu i povjerenju nego i o nekim suvremenim, najčešće nezdravim pojavama.**

**Pripovjedačica je Mia, osmašica. Roman se pripovijeda u 1.licu što je, zapravo, najčešća poetička gesta dječjega romana jer implicira intimizam i ispovjednu razinu. Najbolja joj je prijateljica Lorena a roman započinje popularnom medijskom igrom - ispunjavanje „deset naj“, dakle deset najdražih pojmova iz svijeta glazbe, književnosti mode i slično.**

**Mia upisuje one koje bi čitateljima mogle biti „in“, koji su popularni a ne koji su njoj stvarno najbolji. Zaplet se u romanu javlja kad je otac njezine najbolje prijateljice postao direktor diskografske kuće te odlučio promovirati svoju kćer kao medijsku pjevačku zvijezdu. Lorena biva poznata, daje intervjue po revijama, a kulminacijsko mjesto u romanu pojavljuje se tad kad mlada zvijezda, opijena slavom, naprosto krade prijateljičinih „deset naj“ plasirajući ih u reviji kao svoje. Mia je vrlo povrijeđena i reagira vrlo burno, braneći svoje, no nitko joj niti ne vjeruje a niti ne razumije, čak ni roditelji, sa svih strana doživljava prjezir jer su svi uvjereni da je posrijedi zavist; razumijevanje nalazi tek u dobroj i mudroj baki a svoju bol i povrijeđenost poradi izgubljenog prijateljstva poslije svega nalazi u simpatiji prema dječaku Marku, koji je nedavno pristigao u njezin razred. Na kraju su i svi u razredu uvidjeli svoju pogrešku, no jedno je prijateljstvo posve ugaslo, ostalo je samo poznanstvo.**

**Psihološki dobro profilirani likovi pobudit će kod čitatelja empatiju za Miju koja se osjeća izdanom i prevarenom i osudu za Lorenu koja je prave životne vrijednosti zamijenila za lažne, ali blještave i primamljive.**

**Međutim, pokraj ove glavne teme autorica predstavlja, s blagim ironijskim odnosom, nekoliko važnih podtema. Osim, dakle, priče o sudbini jednog djevojačkog prijateljstva roman aktualizira i medijske pomodnosti, blještavilo javne pozornice koje često opija mlade ljude i deformira njihove osobnosti, ali i roman o roditeljskoj zabludi da slava i novac donose obiteljski sklad i sreću. A sve te i takve podteme autorica donosi nenametljivo, vrlo vješto ugrađene u splet fabulativnih odnosa.**

**K svemu, roman *Moja slavna prijateljica* ispisan je uzorno čisto, u kronikalno složenoj strukturi, bez leksičkih i inih egzibicionizama, ukratko to je djelo koje logičnom, svakidašnjom pričom podastire mladom čitatelju neka od pitanja s kojima se suočava u svom tinejdžerskom životu. Roman u kome priča ima svoju punu funkciju i smisao.**

**Poradi svih tih obilježja Stručno je povjerenstvo bilo jednoglasno da se nagrada „Mato Lovrak“ za najbolji roman u 2013. dodijeli romanu *Moja slavna prijateljica* Ivane Guljašević.**

**Čakovec-Veliki Grđevac, 24.svibnja 2014. Predsjednik Povjerenstva:**

 **prof.dr.sc. Stjepan Hranjec**